ועדת הפנים ואיכות הסביבה, כנסת 18, פרוטוקול מספר 352, 2011-03-08 11:00

דוד אזולאי: בוקר טוב.

דוד אזולאי: אני פותח את ישיבת ועדת הפנים והגנת הסביבה.

דוד אזולאי: על סדר היום צו רישוי עסקים (עבירות קנס – משקאות משכרים) (הוראת שעה), התשע"א-2011.

דוד אזולאי: נתבקשנו על-ידי שר הפנים לאשר את הצו הזה.

דוד אזולאי: אבקש מנציגי משרד הפנים להציג את הצו, בבקשה.

מיכל צברי דוד: בשנת 2010, בעקבות תיקונים מספר 26 ו-27 נקבע סעיף 14(ב) לחוק רישוי עסקים.

מיכל צברי דוד: הסעיף קובע כי שר הפנים, בהסכמת שר המשפטים, יהא רשאי לקבוע עבירת קנס על מי שעובר על האיסור של מכירת אלכוהול בין השעות 11 בלילה ו-6 בבוקר.

מיכל צברי דוד: זאת בעקבות המגמה של הממשלה להילחם בתופעה החמורה מאוד של מכירת אלכוהול לקטינים, ומכירת אלכוהול בשעות הלילה.

מיכל צברי דוד: נקבע בחוק כי גובה הקנס לא יפחת מ-9,000 שקלים.

מיכל צברי דוד: בהתאם לכך אנחנו מבקשים היום לאשר צו של שר הפנים, בהסכמת שר המשפטים, לקבוע כי מי שימכור אלכוהול בניגוד להוראות חוק רישוי עסקים יהיה צפוי לקנס בגובה 9,000 שקלים.

מיכל צברי דוד: אם הצו הזה יאושר בוועדה, לאחר מכן נבקש ששר המשפטים יגיש בקשה לוועדת החוקה, חוק ומשפט להפוך את הצו הזה לצו ברירות משפט.

מיכל צברי דוד: כבר הגשנו פנייה כזאת.

דוד אזולאי: מה זאת אומרת?

דרורה נחמני-רוט: כמו בתעבורה.

דרורה נחמני-רוט: זה הופך אוטומטית לכתב אישום.

דוד אזולאי: כלומר, אדם יוכל לבחור בקנס וכך נחסוך את ההליך בבית-המשפט.

דוד אזולאי: מצוין.

גלעד ארדן: צריך לציין שגם בעבירת קנס הוא יכול לבחור האם להישפט או לשלם את הקנס, אך ברירת המחדל הפוכה.

דוד אזולאי: האם זה נרשם כרישום פלילי לעובר העבירה?

מיכל צברי דוד: לא.

מיכל צברי דוד: מדובר בעבירה על חוק רישוי עסקים.

גרנר: התשובה היא לא.

גרנר: אין ברישוי עסקים רישום פלילי.

גרנר: יש מערך מסודר בתכנון ובנייה, אך לא ברישוי עסקים.

דוד אזולאי: כאשר הוטל עליו קנס אין רישום פלילי?

גרנר: לא.

גרנר: אין לנו מערכת של רישום פלילי.

דרורה נחמני-רוט: אם כי פוטנציאלית יכול להיות רישום פלילי, אך בפועל זה לא קורה.

דוד אזולאי: אגיד לכם מדוע אני שואל את השאלה הזאת.

דוד אזולאי: אני לא רוצה שתצא מתחת ידינו תקלה.

דוד אזולאי: לצערי הרב, היות ואנחנו מכירים את התופעה בעיקר אצל בני הנוער - - -

גלעד ארדן: כאן זה חל על בעל העסק.

מיכל צברי דוד: זה חל על מי שמוכר את האלכוהול, לא מי שצורך אותו.

דוד אזולאי: ומי שצורך את האלכוהול?

דרורה נחמני-רוט: זה לא מטופל במסגרת הזאת.

דרורה נחמני-רוט: אפשר לקרוא את הסעיף.

דוד אזולאי: חששתי שאנו עלולים לפגוע בבני הנוער מבלי שנרצה בכך.

דרורה נחמני-רוט: זה לא שייך.

איריס יוגב: בכלל אין רישום פלילי לבני נוער ולקטינים.

דרורה נחמני-רוט: הסעיף הזה קובע כי לא ימכור אדם, לא יגיש ולא יספק משקה משכר משעה 23:00 ועד שעה 6:00 בבוקר, כאשר יש רשימה, כזכור לאדוני, של עסקים שכן מותר למכור בהם אלכוהול לצריכה במקום, כמו למשל דיסקוטק, מסעדה, אולמות שמחות וכולי.

דרורה נחמני-רוט: זה מופיע בתוספת לחוק.

דוד אזולאי: מישהו מבקש להעיר?

דוד אזולאי: אם לא, נקרא את הצו.

מיכל צברי דוד: צו רישוי עסקים (עבירות קנס – משקאות משכרים) (הוראת שעה), התשע"א-2011 "בתוקף סמכותי לפי סעיף 14ב לחוק רישוי עסקים, התשכ"ח-1968 (להלן – חוק רישוי עסקים), בהסכמת שר המשפטים, באישור ועדת הפנים והגנת הסביבה של הכנסת, אני מצווה לאמור: סעיף 1 – קביעת עבירת קנס עבירה על סעיף 2(א1) לחוק רישוי עסקים נקבעת בזה כעבירת קנס.

מיכל צברי דוד: סעיף 2 – שיעור הקנס שיעור הקנס לעבירה כאמור בסעיף 1 הוא 9,000 שקלים חדשים.

מיכל צברי דוד: סעיף 3 – תחילה ותוקף תחילתו של צו זה 30 ימים מפרסומו ותוקפו עד יום י"ג בניסן התשע"ג (24 במרס 2013).

מיכל צברי דוד: "

דוד אזולאי: קנס של 9,000 שקל וטל על העסק שמכר את האלכוהול.

דוד אזולאי: מה אם למחרת יתפסו אותו שוב מוכר אלכוהול?

דוד אזולאי: האם אפשר להטיל עליו שוב קנס?

מיכל צברי דוד: כן.

דוד אזולאי: כלומר, בכל ערב ניתן להטיל עליו שוב אותו קנס?

דרורה נחמני-רוט: יש אפשרות לפי החוק לקבוע גם עבירה חוזרת, אבל זה לא נעשה בינתיים.

דרורה נחמני-רוט: מבחינה פוטנציאלית אפשר לקבוע קנס גבוה יותר על עבירה חוזרת.

דוד אזולאי: למה לא עשו את זה?

גלעד ארדן: הקנס שנקבע כאן, באופן חריג נקבע בחוק קנס מינימלי שהוא גבוה בהרבה מן הקנס שניתן בדרך כלל בעבירות קנס.

גלעד ארדן: יש חשש כי ככל שהקנס יהיה גבוה יותר כך אנשים יעדיפו להישפט במקום לשלם את הקנס ואז לא נחסוך את ההליך הפלילי.

דרורה נחמני-רוט: אני מבקשת לעדכן את אדוני שהקנס הקבוע היום בחוק, בסעיף 221 לחוק סדר הדין הפלילי [נוסח משולב], הוא 730 שקלים לגבי עבירה ראשונה ו-1,300 שקלים לגבי עבירה חוזרת.

דרורה נחמני-רוט: הוא קנס נמוך באמת.

דוד אזולאי: מי אמור לאכוף את זה?

גרנר: גם המפקחים של הרשויות המקומיות וגם משרדי הממשלה.

גרנר: לצורך העניין, המשטרה בתחום שלה יכולה לאכוף.

דוד אזולאי: כלומר, לשוטר בשטח יש טופס?

גרנר: עכשיו צריך להכין את זה.

גרנר: גם הרשות המקומית צריכה להכין טפסים כאלה.

גרנר: צריך להיערך לזה.

דוד אזולאי: לאן הכסף מועבר?

גרנר: לרשות המקומית.

דוד אזולאי: ואם הקנס מוטל על-ידי שוטר?

גרנר: אז הכסף מועבר לאוצר המדינה.

דוד אזולאי: זה יכול אולי ליצור תחרות?

גרנר: נקווה שכך.

דרורה נחמני-רוט: נקווה שזה לא ייצור שוחד.

דרורה נחמני-רוט: תחרות זה בוודאי ייצור.

דוד אזולאי: זה חשוב.

דוד אזולאי: אם כך, נאשר את צו רישוי עסקים (עבירות קנס – משקאות משכרים) (הוראת שעה), התשע"א-2011.

דוד אזולאי: מי בעד?

דוד אזולאי: מי נגד?

דוד אזולאי: הצבעה בעד צו רישוי עסקים (עבירות קנס – משקאות משכרים) (הוראת שעה), התשע"א-2011 – 1 נגד – אין נמנעים – אין הצו נתקבל.

דוד אזולאי: אין מתנגדים ואין נמנעים.

דוד אזולאי: לפיכך הצו נתקבל וייכנס לתוקף בתוך 30 ימים מיום פרסום הצו.

דוד אזולאי: תודה רבה לכולם.

דוד אזולאי: כדאי שתפרסמו את הצו מהר ככל הניתן.

דוד אזולאי: הישיבה נעולה.